Γιαννάκης Ομήρου

Ο Γιαννάκης Ομήρου είναι Ελληνοκύπριος πολιτικός. Διετέλεσε πρόεδρος της Βουλής των Αντιπροσώπων, Υπουργός Άμυνας, Πρόεδρος του Κινήματος Σοσιαλδημοκρατών-ΕΔΕΚ και βουλευτής.

Βιογραφικά Στοιχεία 
Ο Γιαννάκης Ομήρου γεννήθηκε στην Κάτω Πάφο στις 18 Σεπτεμβρίου 1951. Ομιλεί, πέρα από την ελληνική, την αγγλική γλώσσα. Σπούδασε νομική στο Εθνικό και Καποδιστριακό Πανεπιστήμιο Αθηνών. Εργάζεται ως δικηγόρος.

Πολιτική διαδρομή 
Κατά τη διάρκεια των σπουδών του στην Αθήνα συμμετείχε στην κατάληψη της Νομικής Σχολής Αθηνών και στην εξέγερση του Πολυτεχνείου. Ήταν συντάκτης και εκφωνητής του Ελεύθερου Ραδιοσταθμού Πάφου κατά το πραξικόπημα της 15ης Ιουλίου 1974. Συνελήφθη και φυλακίστηκε από τους πραξικοπηματίες. 

Εκλέχτηκε για πρώτη φορά βουλευτής στις βουλευτικές εκλογές του 1981 στην Εκλογική Περιφέρεια Πάφου με την ΕΔΕΚ για την Δ΄ Κοινοβουλευτική Περίοδο. Επανεκλέχθηκε στις βουλευτικές εκλογές του 1985 για την Ε΄ Κοινοβουλευτική Περίοδο, στις βουλευτικές εκλογές του 1991 για την ΣΤ΄ Κοινοβουλευτική Περίοδο και στις βουλευτικές εκλογές του 1996 για την Ζ΄ Κοινοβουλευτική Περίοδο.

Στις 28 Φεβρουαρίου 1998 διορίστηκε Υπουργός Άμυνας στην κυβέρνηση Γλαύκου Κληρίδη, θέση στην οποία παρέμεινε μέχρι τις 4 Ιανουαρίου 1999 που υπέβαλε παραίτηση. Ο λόγος παραίτησης του ήταν η απόφαση για ματαίωση της εγκατάστασης του ρωσικού πυραυλικού συστήματος S300, θεωρώντας ότι η Κυπριακή Δημοκρατία δέχθηκε σοβαρό πλήγμα ως προς την άσκηση των κυριαρχικών δικαιωμάτων της στον τομέα της άμυνας.

Επανεκλέχθηκε βουλευτής στις βουλευτικές εκλογές του 2001 στην Εκλογική Περιφέρεια Πάφου με το Κίνημα Σοσιαλδημοκρατών (μετονομασία της ΕΔΕΚ).

Στις 22 Ιουλίου 2001 εκλέχθηκε πρόεδρος του Κινήματος Σοσιαλδημοκρατών, το οποίο στις 29 Ιουνίου 2003 μετονομάστηκε σε Κίνημα Σοσιαλδημοκρατών-ΕΔΕΚ. 

Στις βουλευτικές εκλογές του 2006 εκλέχθηκε βουλευτής στην Εκλογική Περιφέρεια Λευκωσίας, όπως και στις βουλευτικές εκλογές του 2011. Στις 2 Ιουνίου 2011 εξελέγη Πρόεδρος της Βουλής των Αντιπροσώπων με τις ψήφους των βουλευτών του Κινήματος Σοσιαλδημοκρατών-ΕΔΕΚ, του ΔΗΣΥ, του ΕΥΡΩΚΟ και του βουλευτή του ΔΗΚΟ Ζαχαρία Κουλία.

Στις 13 Ιανουαρίου 2015 παραιτήθηκε από πρόεδρος της ΕΔΕΚ. Δεν διεκδίκησε επανεκλογή στις επόμενες βουλευτικές εκλογές.

Ως βουλευτής, διετέλεσε κοινοβουλευτικός εκπρόσωπος του Κινήματος Σοσιαλδημοκρατών-ΕΔΕΚ, μέλος της επιτροπής επιλογής, πρόεδρος της Κοινοβουλευτικής Επιτροπής Άμυνας και αναπληρωτής πρόεδρος της Κοινοβουλευτικής Επιτροπής Νομικών. Στην τελευταία θητεία του διετέλεσε ex officio πρόεδρος της Επιτροπής Επιλογής και πρόεδρος της Ad Hoc Κοινοβουλευτικής Επιτροπής για τον Κανονισμό της Βουλής και της Ειδικής Κοινοβουλευτικής Επιτροπής για το Πόθεν Έσχες.

Πορεία ως πρόεδρος της ΕΔΕΚ 
Ο Γιαννάκης Ομήρου ήταν επικεφαλής του Κινήματος Σοσιαλδημοκρατών-ΕΔΕΚ σε αρκετές εκλογικές διαδικασίες.

Προεδρικές εκλογές 
Ως επικεφαλής του Κινήματος Σοσιαλδημοκρατών-ΕΔΕΚ οδήγησε το κόμμα σε τρεις εκλογικές αναμετρήσεις για την ανάδειξη προέδρου της Δημοκρατίας. Στις προεδρικές εκλογές του 2003 το Κίνημα Σοσιαλδημοκρατών-ΕΔΕΚ υποστήριξε τον Τάσσο Παπαδόπουλο, ο οποίος εξελέγη. Το κόμμα συμμετείχε στη διακυβέρνηση με δικούς του υπουργούς. Συμμετείχε στην κυβέρνηση μέχρι την ολοκλήρωση της θητείας της.

Στις προεδρικές εκλογές του 2008 υποστήριξε και πάλι τον Τάσσο Παπαδόπουλο, ο οποίος δεν πέρασε στον β΄ γύρο. Στον β΄ γύρο το Κίνημα Σοσιαλδημοκρατών-ΕΔΕΚ στήριξε τον Δημήτρη Χριστόφια, ο οποίος εξελέγη. Το κόμμα συμμετείχε στη διακυβέρνηση με δικούς του υπουργούς. Ωστόσο, αποχώρησε από την συγκυβέρνηση το 2010 λόγω διαφωνιών σχετικά με τις προτάσεις που υπέβαλε ο Δημήτρης Χριστόφιας στις διαπραγματεύσεις για επίλυση του κυπριακού προβλήματος.

Στις προεδρικές εκλογές του 2013 υποστήριξε τον Γιώργο Λιλλήκα, ο οποίος δεν πέρασε στον β΄ γύρο. Στον β΄ γύρο το Κίνημα Σοσιαλδημοκρατών-ΕΔΕΚ δεν υποστήριξε κανένα από τους δύο εναπομείναντες υποψήφιους.

Βουλευτικές εκλογές 
Στις βουλευτικές εκλογές του 2006 το Κίνημα Σοσιαλδημοκρατών-ΕΔΕΚ με επικεφαλής τον Γιαννάκη Ομήρου αύξησε τα ποσοστά του και κέρδισε μια έδρα περισσότερη από τις προηγούμενες εκλογές. Στις βουλευτικές εκλογές του 2011 κατέλαβε περίπου το ίδιο ποσοστό και τον ίδιο αριθμό εδρών.

Ευρωεκλογές 2004 
Τον Μάιο του 2004 η Κύπρος έγινε πλήρες μέλος της Ευρωπαϊκής Ένωσης. Λίγο αργότερα διεξήχθησαν οι πρώτες ευρωεκλογές στην Κύπρο. Το Κίνημα Σοσιαλδημοκρατών-ΕΔΕΚ, με επικεφαλής τον Γιαννάκη Ομήρου, κατέλαβε την πέμπτη θέση και για ελάχιστους ψήφους δεν κατάφερε να κερδίσει καμία από τις 6 θέσεις που εδικαιούτο η Κύπρος στο Ευρωπαϊκό Κοινοβούλιο.

Στις ευρωεκλογές του 2009 και στις ευρωεκλογές του 2014 το Κίνημα Σοσιαλδημοκρατών-ΕΔΕΚ κατέλαβε την τέταρτη θέση και εξέλεξε 1 από τους 6 ευρωβουλευτές της Κύπρου.

Δημοψήφισμα 2004 
Τον Απρίλιο του 2004 πραγματοποιήθηκε δημοψήφισμα για επίλυση του κυπριακού προβλήματος με βάση το σχέδιο Ανάν. Το Κίνημα Σοσιαλδημοκρατών-ΕΔΕΚ, του οποίου επικεφαλής ήταν ο Γιαννάκης Ομήρου, τάχθηκε εναντίον του σχεδίου αυτού. Ο κυπριακός λαός απέρριψε τελικά το σχέδιο με ποσοστό 76%.

Παραπομπές

Πηγές

|-

Βουλευτές εκλεγμένοι με το Κίνημα Σοσιαλδημοκρατών-ΕΔΕΚ
Βουλευτές Λευκωσίας
Βουλευτές Πάφου
Κύπριοι δικηγόροι
Πρόεδροι της Βουλής της Κύπρου
Υπουργοί Άμυνας (Κύπρος)
Κυβέρνηση Γλαύκου Κληρίδη 1998
Βουλευτές Δ΄ Κοινοβουλευτικής Περιόδου (Κύπρος)
Βουλευτές Ε΄ Κοινοβουλευτικής Περιόδου (Κύπρος)
Βουλευτές ΣΤ΄ Κοινοβουλευτικής Περιόδου (Κύπρος)
Βουλευτές Ζ΄ Κοινοβουλευτικής Περιόδου (Κύπρος)
Βουλευτές Η΄ Κοινοβουλευτικής Περιόδου (Κύπρος)
Βουλευτές Θ΄ Κοινοβουλευτικής Περιόδου (Κύπρος)
Βουλευτές Ι΄ Κοινοβουλευτικής Περιόδου (Κύπρος)